text: Finanslovsforslag giver penge til ny motorvejsafkørsel ved Vejen
  31 august 2016 kl. 14.25
  Regeringen har afsat 14 millioner kroner til at bygge ny motorvejsafkørsel på Esbjerg-motorvejen ved Vejen Øst. Det vil være til gavn for den lokale erhvervsudvikling, er begrundelsen.
  Både erhvervsliv og de lokale politikere i Vejen-området har længe gået med været et stort ønske om nye motorvejsramper i vestgående retning på Esbjergmotorvejen ved Vejen Øst.
  Det vil øge trafiksikkerheden i Vejen, lyder begrundelsen, så den tunge trafikale belastning gennem Vejen by reduceres, og det vil medføre gode muligheder for erhvervsudvikling omkring Vejen Øst.
  Og det er noget, der glæder Vejens borgmester, Egon Fræhr.
  - Med den trafikbelastning, der er i området, er det en rigtig god ting for Vejen, at det her nu bliver en mulighed, siger han.
  Regeringens finanslovsudspil for 2017 lægger op til, at der afsættes 14 millioner kroner i perioden 2017-2019 til etablering af nye til- og frakørselsramper ved Vejen Ø.
  Vejen Kommune har tilsvarende afsat 12,6 millioner kroner til medfinansiering.
  -
  